**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.12.2023, ora 08.00 – 15.12.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 15.12.2023, ora 07.00**

**RÂURI**

**Debitele au fost în creștere** prin propagare pe cursurile mijlocii şi inferioare ale râurilor: Vișeu, Iza, Tur, Someș, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Cerna, Buzău, Putna, Bistrița, pe cursul superior al Prutului şi pe râurile din bazinul superior al Jiului.

Pe celelalte râuri debitele au fost relativ staționare.

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișul Repede, Crişul Negru, Crişul Alb, Mureș, Bârzava şi pe cursurile superioare ale Jiului, Oltului, Bistriței, Trotușului şi Prutului.

Pe celelalte râuri debitele se situează la valori cuprinse între 30-90% din normalele lunare şi mai mici (sub 30%) pe râurile din bazinele hidrografice: Bârlad, Jijia, Tazlău și pe unii afluenți din bazinele inferioare ale Jiului şi Oltului.

Formațiunile de gheață (gheață la maluri) existente au fost în restrângere, diminuare și eliminare.

În interval s-au situat peste:

-**COTELE DE PERICOL** râurile la stațiile hidrometrice: Crasna – Craidorolț (550+50)-jud. SM, Topa – Hidișel (470+8)-jud. BH şi Fânețelor – Sarsig (400+32)-jud. BH;

-**COTELE DE INUNDAȚIE** râurile la stațiile hidrometrice: Lăpuş – Lăpuşel (410+52)-jud. MM, Crasna – Supuru de Jos (400+52)-jud. SM şi Barcău – Marca (425+37)-jud. SJ;

-**COTELE DE ATENȚIE** râurile la stațiile hidrometrice: Someşul Mare – Beclean (180+12)-jud. BN, Ilva – Poiana Ilvei (150+15)-jud. BN şi Bistra – Voislova Rusca (150+20)-jud. CS.

**Se situează peste:**

-**COTA DE PERICOL** râul Crasna la stația hidrometrică Domăneşti (500+56)-jud. SM;

-**COTELE DE INUNDAȚIE** râurile la stațiile hidrometrice: Tur – Călineşti Oaş (420+19)-jud. SM, Tur – Turulung (420+51)-jud. SM, Tur – Micula (310+53)-jud. SM, Crasna – Craidorolț (450+85)-jud. SM, Crasna – Berveni (590+1)-jud. SM şi Barcău – Marghita (300+24)-jud. BH;

-**COTELE DE ATENȚIE** râurile la stațiile hidrometrice: Lăpuş – Lăpuşel (350+56)-jud. MM, Holod – Holod (300+66)-jud. BH, Barcău – Sălard (510+145)-jud. BH, Ier–Ghileşti (250+42)-jud.SM, Crișul Negru – Tinca (350+93)-jud. BH, Crişul Negru – Talpoş (680+92)-jud. BH şi Crișul Alb – Vața de Jos (350+5)-jud. HD.

În interval a fost emise două **avertizări hidrologice** pentru fenomene imediate.

Este în vigoare **AVERTIZAREA HIDROLOGICĂ** nr. 129 din 14.12.2023.

**Debitele vor fi în creștere** prin propagare pe cursurile mijlocii şi inferioare ale râurilor Someș şi Mureş, pe cursurile inferioare ale râurilor: Crasna, Barcău, Crișuri, Timiș, Buzău, Bistrița, pe cursul mijlociu al Jiului şi pe cursul superior al Prutului.

Pe celelalte râuri debitele vor fi relativ staționare.

Formațiunile de gheață (gheață la maluri, pod de gheață) existente vor fi în restrângere, diminuare și eliminare.

Ca urmare a propagării viiturilor formate anterior se vor menține peste **COTELE DE APĂRARE** cursurile mijlocii și inferioare ale râurilor: Tur, Lăpuş, Crasna, Barcău, Crişul Negru şi Crişul Alb.

Se menține în vigoare **AVERTIZAREA HIDROLOGICĂ** nr. 129 din 14.12.2023, până la ora 24:00.

**DUNĂRE**

**Debitul la intrarea în ţară** (secţiunea Baziaş) în intervalul 14-15.12.2023 **a fost staționar, având valoarea de** **7600 m3/s**, peste media multianuală a lunii **decembrie 5200 m3/s.**

În aval de Porţile de Fier debitele au fost în creștere pe sectorul Gruia – Zimnicea, în scădere pe sectorul Giurgiu – Galați și relativ staționare pe sectorul Isaccea – Tulcea.

**Debitul la intrarea în ţară** (secţiunea Baziaş) **va fi în creştere (7700 m3/s).**

În aval de Porţile de Fier debitele vor fi în creştere pe sectorul Gruia – Oltenița şi în uşoară scădere pe sectorul Călăraşi - Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 15 mc/s;

-r. Dâmbovița: ac. Văcărești: 2 mc/s;

-CA2: 2,5 mc/s;

-Der. Mircea Vodă: 1.5 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a III-a, pentru S.C. APAVITAL S.A. Iași - prin reducerea debitelor la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**A.B.A. Crişuri**

Debitul râului Barcău în secțiunea Nușfalău este 9.80 mc/s;

Debitul râului Crișul Alb în secțiunea Crișcior este 18,96 mc/s.

**2.** **Situaţia meteorologică în intervalul 14.12.2023, ora 09.00 –15.12.2023, ora 06.00**

**În ţară** valorile termice s-au situat peste cele normale la mijlocul lunii decembrie în aproape toată țara, dar cu precădere în regiunile sud-estice și în centru, unde încălzirea vremii a fost local semnificativă (în special în sudul Moldovei) și au fost temperaturi cu 6...11 grade mai ridicate față de mediile multianuale. Pe parcursul zilei, nebulozitatea a fost persistentă în majoritatea zonelor și doar în sud-est au fost perioade de cer variabil; a plouat pe arii extinse în Maramureș, Crișana, Banat, Transilvania și Oltenia și pe spații mici în nordul Moldovei și nord-vestul Munteniei. Noaptea, în vest și nord-vest ploile s-au mai semnalat izolat, cerul devenind parțial noros; în rest au fost înnorări, aria ploilor s-a extins în sud-sud-est, iar în centru pe spații mici au fost ploi slabe și burniță. La munte, pe arii relativ extinse, au fost precipitații sub formă de ploaie, lapoviță și ninsoare. Pe suprafețe restrânse s-au acumulat cantități de apă de peste 10 l/mp. Vântul a suflat slab și moderat, cu intensificări locale pe crestele montane, unde au fost rafale de până la 65...75 km/h,

iar noaptea în vestul Meridionalilor cu peste 80...100 km/h și pe spații mici în estul și în centrul teritoriului, cu viteze în general de până la 45 km/h. Este strat de zăpadă în cea mai mare parte a zonei montane, unde măsura la ora 20, peplatformele stațiilor meteorologice*,* până la 49...50 cm în Munții Călimani și Făgăraș și pe suprafețe mici în depresiunile din estul Transilvaniei (până la 3 cm). Temperaturile maxime s-au încadrat între 2 grade la Darabani și 16 grade la Târgu Ocna, Tulcea și Mangalia, iar la ora 6 valorile termice erau cuprinse între -1 grad la Huedin, Toplița și Apa Neagră și 8 grade laCalafat, Bechet, Turnu Măgurele și Zimnicea. S-a semnalat ceață -în primele ore local în sudul Olteniei și al Munteniei și în nord-estul Moldovei și izolat în celelalte regiuni, iar noaptea în Maramureș și în zona deluroasă a Olteniei și Munteniei.

**Observaţie**: în intervalul de diagnozăau fost în vigoare 6 atenționări cod galben pentru fenomene meteorologice periculoase imediate, 2 emise de către SRPV Craiova, 2 emise de către CNPM București pentru Muntenia, 1 emisă de către SRPV Bacău și 1 emisă de către SRPV Timișoara.

**La Bucureşti** vremea s-a încălzit, astfel că valorile termice s-au situat cu mult peste cele normale la mijlocul lunii decembrie (abateri de 5...8 grade față de mediile multianuale, atât ziua, cât și noaptea). Cerul a fost înnorat în mare parte a intervalului, iar în cursul nopții a plouat. Vântul a suflat moderat, trecător cu rafale în jurul a 30 km/h ziua. Temperatura maximă a fost de 9 grade la Filaret și 10 grade la Afumați și Băneasa, iar la ora 6 se înregistrau 4 grade la toate stațiile meteorologice.

**3. Prognoza meteorologică în intervalul 15.12.2023, ora 09.00–16.12.2023, ora 9.00**

**În ţară** vremea va intra într-un proces de răcire, astfel în cea mai mare parte a țării valorile termice se vor situa în jurul mediilor multianuale specifice pentru această dată. În regiunile sud-sud-vestice nebulozitatea va fi persistentă și local vor fi precipitații, predominant ploi pe parcursul zilei, iar noaptea și sub formă de lapoviță și ninsoare. În vestul și nordvestul

teritoriului vor fi și perioade cu cer degajat, iar în rest cerul va fi mai mult noros și doar izolat vor fi precipitații slabe, predominant sub formă de ninsoare. La munte local și temporar va ninge. Vântul va prezenta intensificări în Dobrogea, jumătatea estică a Munteniei și în cea mai mare parte a Moldovei, în general cu viteze de 45...55 km/h, dar

la intensitate mai redusă, pe parcursul zilei și în regiunile vestice, iar în rest va sufla slab și moderat. Temperaturile maxime se vor încadra între 1 și 10 grade, iar cele minime vor fi cuprinse în general între -5 și 1 grade. Pe arii restrânse va fi ceață.

**La Bucureşti** vremea va fi închisă și se va răci față de ziua precedentă. Temporar vor fi precipitații, ziua sub formă de ploaie, iar seara și noaptea, cu probabilitate redusă, mai ales lapoviță. Vântul va sufla slab și moderat. Temperatura maximă va fi de 5...6 grade, iar cea minimă de -1...0 grade.

**4. Informare nivometeorologică pentru perioada 14.12.2023, ora 20-18.12.2023, ora 20 (la altitudini de peste 1800 m):**

**Evoluția vremii în intervalul 11-14.12.2023**

Vremea s-a situat ușor peste normalul termic al perioadei, cu temperaturi în creștere mai accentuată spre finalul intervalului, când s-au înregistrat precipitații mixte, temporar ploi, inclusiv la altitudini de peste 2000 m în Meridionali și Orientali. Cerul a fost temporar noros şi în primele zile au predominant ninsorile, care au dus la creșteri locale mai importante ale stratului, de până la 18 cm la Bâlea-Lac și 12 cm la Iezer. Stratul de zăpadă a înregistrat ulterior scăderi pe fondul vremii în încălzire. Cantitățile de precipitații au fost mai importante în ultima zi a intervalului, când au predominat ploile și când s-au acumulat local peste 25-30 l/mp în zona Munților Apuseni și în nordul Carpaților Orientali și izolat peste 50 l/mp (69.7 l/mp la Stâna de Vale - mai ales ploaie). Vântul a suflat moderat, cu intensificări temporare ce au atins 50-70 km/h în zonele înalte, spulberând trecător zăpada și trecător 80-90 km/h pe crestele din Meridionali și Orientali. Local s-a semnalat ceață, asociată trecător și cu depuneri de chiciură.

**În data de 14.12.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 48 cm la Bâlea-Lac, 30 cm la Vf. Omu, 3 cm la Sinaia, 12 cm la Păltiniș, 15 cm Vf. Țarcu, 3 cm la Cuntu, petice la Parâng, Fundata și Predeal;

**Carpaţii Orientali:** 47 cm la Vf. Călimani, 31 cm la Vf. Lăcăuți, 22 cm la Bucin, 15 cm la Ceahlău-Toaca, 3 cm la Penteleu, 20 cm la Vf. Iezer;

**Carpaţii Occidentali:** 7 cm la Stâna de Vale, 4 cm la Băișoara, 4 cm la Semenic, 1 cm la Vf. Vlădeasa, petice la oșia-Montană.

**Prognoza vremii în intervalul 14.12.2023, ora 20:00-18.12.2023, ora 20:00:**

Vremea se va răci în primele 2 zile ale intervalului, iar ulterior va intra într-un proces de încălzire. Cerul va fi temporar noros. Trecător se vor semnala precipitații slabe, predominant sub formă de ninsoare și doar izolat vor fi posibile lapovițe la altitudini joase în cursul zilei de duminică, 17 decembrie. Vântul va sufla slab spre moderat, cu intensificări temporare din sector predominant nord-vestic ce vor atinge 40-50 km/h pe crestele din toate masivele, în ușoară creștere duminică și luni, spre 70 km/h. Local se va semnala ceață, asociată trecător și cu depuneri de chiciură pe creste.

**Temperaturi prognozate în intervalul 14.12.2023, ora 20:00-18.12.2023, ora 20:00:**

**Peste 1800 m: temperaturi minime**: -13...-5 grade, cu cele mai ridicate valori în prima noapte;

**temperaturi maxime**: -9...-2 grade, ușor mai scăzute sâmbătă.

**Sub 1800 m: temperaturi minime**: -10....-2 grade, cu cele mai ridicate valori în prima noapte;

**temperaturi maxime**: -3...3 grade, ușor mai scăzute sâmbătă;

**Vânt la peste 2000 m:** din sector predominant nord-vestic cu viteze de 50 km/h, temporar cu 70 km/h spre finalul intervalului;

**Altitudinea izotermei de 0 grade**: în scădere de la 1800 m la 600 m în Carpații Merdionali și de la 1400 m la 300 m în nordul celor Orientali.

**Evoluția stratului de zăpadă și a riscului de avalanșă în zona montană înaltă**

Stratul de zăpadă a înregistrat creșteri pe rama nordică a Munților Făgăraș și în grupele nordice și centrale ale Carpaților Orientali, mai ales la peste 1800 m, și s-a redus semnificativ la altitudini joase și în masivele vestice. În zonele înalte și umbrite stratul de zăpadă este întărit și înghețat spre sol. Pe văi, la altitudini de peste 1800 m pe rama nordică a Carpaților Meridionali, îndeosebi în Masivul Făgăraș, precum și în Masivul Călimani, se mențin depozite mai mari de zăpadă, în mare parte stabilizate. Pe fondul răcirii vremii sunt așteptate ninsori slabe și temperaturi predominant negative, ce vor duce la înghețarea stratului umezit și la o ușoară creștere a stabilității stratului de zăpadă, care va fi în continuare moderată în anumite masive, astfel încât, declanșarea de avalanșe va fi posibilă doar în cazuri izolate, la suprasarcini, acolo unde zăpada este mai mare, sau unde stratul nou-depus va aluneca peste cel vechi și declanșa avalanșe în general de mici dimensiuni.

Riscul declanșării avalanșelor va fi **MODERAT (2)** la peste 1800 m în masivele Făgăraș (partea nordică), Călimani și Iezer, pe fondul ninsorilor recente sau a stratului mai consistent prezent, în rest fiind **REDUS (1).**

La altitudini mai mici de 1800 m, stratul de zăpadă este extrem de redus în Carpații Occidentali și Meridionali, fiind mai consistent în Carpații Orientali, acolo unde încălzirea din ultima zi s-a resimțit mai puțin.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC MODERAT (2)** | **RISC REDUS (1)** |
| **MUNȚII IEZER** | **RISC MODERAT (2)** | **RISC REDUS (1)** |
| **MUNȚII BUCEGI** | **RISC REDUS (1)** | **RISC REDUS (1)** |
| **MUNȚII PARÂNG - ȘUREANU** | **RISC REDUS (1)** | **RISC REDUS (1)** |
| **MUNȚII ȚARCU - GODEANU** | **RISC REDUS (1)** | **RISC REDUS (1)** |
| **MUNȚII RODNEI** | **RISC REDUS (1)** | **RISC REDUS (1)** |
| **MUNȚII CĂLIMANI** | **RISC MODERAT (2)** | **RISC REDUS (1)** |
| **MUNȚII BISTRIȚEI - CEAHLĂU** | **RISC REDUS (1)** | **RISC REDUS (1)** |
| **MUNȚII VLĂDEASA – MUNTELE MARE** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**S.G.A. Alba** informează că în data de 14.12.2023, la ora 13:00, a fost semnalată o posibilă poluare a râului Ighiu (afluent de stânga al râului Ampoi) pe raza localității Ighiu, fenomen manifestat printr-un aspect tulbure şi o culoare neagră a apei. La fața locului s-a deplasat pentru investigații personalul S.G.A. Alba. Se va reveni cu informații.

**A.B.A. Someș-Tisa** informează că în urma fenomenelor hidrometeorologice din ultimele zile pe cursurile de apă din bazinele hidrografice Someș-Tisa au fost antrenați plutitori, atât de origine naturală (resturi vegetale), cât și de origine antropică (în special PET-uri). Personalul A.B.A. Someș-Tisa monitorizează situația și acționează pentru limitarea efectelor fenomenelor. De asemenea, au fost informate și autoritățile în domeniul gospodăririi apelor din Ungaria în scopul colaborării în cazul în care situația o va impune.

Pe fluviul Dunărea şi pe Marea Neagră nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 13.12.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: B-9, B-16, B-20, B-23** (municipiul București), **B-25** (comuna Vidra, jud. Ilfov), **B-27** (orașul Voluntari, jud. Ilfov), **B-28** (comuna Glina, jud. Ilfov).

1. **În domeniul solului şi vegetaţiei**

**A.B.A. Buzău-Ialomiţa** informează că în data de 14.12.2023, la ora 15:35, s-a produs o poluare cu motorină a unui canal dalat ce preia apele de suprafaţă din incinta FFC Environment SRL Ianca în urma unei manevre greșite survenite în timpul urcării pe cântar a unui autovehicul venit pentru încărcarea de materiale reciclabile. **Măsuri:** a fost executată o barieră de rumeguș și pământ în canalul dalat pentru prevenirea contaminării bazinului de retenţie, au fost amplasate recipiente pentru colectarea motorinei care se scurgea din rezervorul vehiculului. Fluidul deversat a fost vidanjat, iar pământul și rumegușul au fost colectate în bigbags, urmând să fie neutralizate de către o societate autorizată.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**